ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τις πρόσθετες ύλες που χρησιμοποιούνται στη διατροφή των ζώων

2002/0073 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τις πρόσθετες ύλες που χρησιμοποιούνται στη διατροφή των ζώων

1- ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο(έγγραφο COM(2002)153 τελικό - 2002/0073 (COD)) // 22 Μαρτίου 2002

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής // 18 Σεπτεμβρίου 2002

Ημερομηνία γνωμοδότησης του Ευρωπαϊκού Κοινοβουλίου (πρώτη ανάγνωση) // 21 Νοεμβρίου 2002

Ημερομηνία διαβίβασης της τροποποιημένης πρότασης // 18 Δεκεμβρίου 2002

Ημερομηνία έκδοσης της κοινής θέσης με ειδική πλειοψηφία // 17 Μαρτίου 2003.

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Οι στόχοι της πρότασης είναι:

* να απλοποιηθούν οι υφιστάμενοι κανόνες σχετικά με τη διαδικασία χορήγησης άδειας σε πρόσθετες ύλες ζωοτροφών,

* να γίνει σαφής διάκριση μεταξύ της αξιολόγησης κινδύνου [Ευρωπαϊκή Αρχή για την Ασφάλεια των Τροφίμων (EFSA)] και της διαχείρισης του κινδύνου (Επιτροπή και κράτη μέλη),

* να θεσπιστούν διατάξεις για τη σταδιακή εξάλειψη των αντιβιοτικών ως αυξητικών παραγόντων.

* να διατηρηθεί η χρήση των κοκκιδιοστατικών ως πρόσθετων υλών ζωοτροφών και να ενοποιηθούν οι διατάξεις της ΕΕ για τις πρόσθετες ύλες που χρησιμοποιούνται στη διατροφή των ζώων.

3- ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ

A. Γενική παρατήρηση

Η κοινή θέση του Συμβουλίου συμφωνεί σε γενικές γραμμές με τις θέσεις της Επιτροπής και του Κοινοβουλίου, στο βαθμό που:

- επιβεβαιώνει τους στόχους και τις περισσότερες από τις ρυθμίσεις που προτείνει η Επιτροπή και υποστηρίζει το Ευρωπαϊκό Κοινοβούλιο.

- περιέχει μεγάλο αριθμό τροπολογιών που εγκρίθηκαν σε πρώτη ανάγνωση από το Ευρωπαϊκό Κοινοβούλιο.

Ειδικότερα, το Συμβούλιο διατήρησε τη νομική μορφή του κανονισμού με σκοπό να ενοποιήσει τις υφιστάμενες διατάξεις για τις πρόσθετες ύλες που χρησιμοποιούνται στη διατροφή των ζώων, οι οποίες προκύπτουν από διάφορες οδηγίες. Η βασική νομοθεσία (οδηγία 70/524/ΕΟΚ), την οποία πρόκειται να αντικαταστήσει, έχει υποστεί πέντε βασικές τροποποιήσεις και πολυάριθμες αλλαγές στα παραρτήματα, γεγονός που καθιστά την εφαρμογή της όλο και πιο δύσκολη για τους υπευθύνους επιχειρήσεων και τις αρχές.

B. Ειδικά σχόλια

Το Συμβούλιο θεώρησε σωστό να υποβάλει ορισμένες τροπολογίες, πολλές από τις οποίες με πρόταση του Κοινοβουλίου.

(α) Καθεστώς των κοκκιδιοστατικών - Συμπερίληψη των ιστομονοστατικών - Έκθεση σχετικά με τη χρήση των κοκκιδιοστατικών και ιστομονοστατικών

Το Συμβούλιο συμπεριέλαβε τα ιστομονοστατικά στην ίδια κατηγορία των πρόσθετων υλών ζωοτροφών με τα κοκκιδιοστατικά, όπως παρατίθενται στο άρθρο 6 παράγραφος 1, διατηρώντας συνεπώς τις δύο αυτές ομάδες στο πλαίσιο της νομοθεσίας για τις πρόσθετες ύλες ζωοτροφών. Χωρίς να προδικάζει τη μελλοντική χρήση των ουσιών αυτών επί του παρόντος, το Συμβούλιο ακολούθησε το παράδειγμα του Κοινοβουλίου και ζήτησε από την Επιτροπή να υποβάλει έκθεση σχετικά με τη χρήση των κοκκιδιοστατικών και των ιστομονοστατικών ως πρόσθετων υλών ζωοτροφών πριν από την 1η Ιανουαρίου 2008, όπου απαιτείται μαζί με νομοθετική πρόταση σχετικά με τη περαιτέρω χρήση.

Η τροποποιημένη πρόταση της Επιτροπή λαμβάνει υπόψη την αποδοχή των τροπολογιών 17 και 31 του Κοινοβουλίου που αφορούν τη συμπερίληψη των ιστονομοστατικών και την υποβολή έκθεσης για τη χρήση των κοκκιδιοστατικών και των ιστομονοστατικών. Κατά συνέπεια ευθυγραμμίζεται με την κοινή θέση ως προς τα θέματα αυτά.

(β). Πεδίο εφαρμογής του κανονισμού και διαδικασία χορήγησης άδειας

Tο Συμβούλιο αποφάσισε να προσαρμόσει ορισμένες διατάξεις που αφορούν το πεδίο εφαρμογής του κανονισμού και τη διαδικασία χορήγησης άδειας, ιδιαίτερα όσον αφορά τα στάδια της διαδικασίας και τις προθεσμίες που πρέπει να τηρούνται από τον αιτούντα, την Επιτροπή και την EFSA (άρθρα 1, 2, 3, 5, 7, 10 και 14) Ορισμένες από τις αλλαγές αυτές αντιστοιχούν σε τροπολογίες του Κοινοβουλίου που εγκρίθηκαν από την Επιτροπή και περιλαμβάνονται στην τροποποιημένη πρόταση (τροπολογίες 12, 16, 19, 21, 25, 32, 37 και 38).

Επιπλέον, η νέα παράγραφος που προστίθεται στο άρθρο 20 προσδιορίζει ότι οι αιτούντες για χορήγηση άδειας χρήσης πρόσθετων υλών συμβάλλουν στη χρηματοδότηση των δαπανών που συνεπάγονται τα καθήκοντα που εκτελεί το κοινοτικό εργαστήριο αναφοράς και η κοινοπραξία των εθνικών εργαστηρίων αναφοράς. Αν και δεν αποτελεί αντικείμενο καμίας τροπολογίας του Κοινοβουλίου και δεν περιλαμβάνεται στην τροποποιημένη πρόταση της Επιτροπής, η Επιτροπή υποστηρίζει αυτό το στοιχείο της κοινής θέσης.

(γ) Βελτίωση της διαφάνειας και της ανιχνευσιμότητας - διοικητική αναθεώρηση

Το Συμβούλιο αποφάσισε να υποβάλει τροπολογίες σε ορισμένες διατάξεις για να βελτιώσει την ανιχνευσιμότητα των πρόσθετων υλών και να διευκολύνει την επικοινωνία κατά τη διάρκεια της διαδικασίας χορήγησης άδειας και τη δυνατότητα διάθεσης πληροφοριών στο κοινό, ιδιαίτερα μέσω της τροποποίησης του άρθρου 13 για τη διαφάνεια και του άρθρου 15 για την επισήμανση και τη συσκευασία. Οι τροπολογίες 36 και 43 του Κοινοβουλίου σχετικά με τα θέματα αυτά έγιναν δεκτές από την Επιτροπή και συμπεριλήφθηκαν στην τροποποιημένη πρόταση της Επιτροπής που ευθυγραμμίζεται με την κοινή θέση.

Στην κοινή θέση προστέθηκαν τα νέα άρθρα 17 (εμπιστευτικότητα), 18 (διοικητική αναθεώρηση των αποφάσεων και των παραλείψεων δράσης εκ μέρους της EFSA).

Για την προστασία της καλής διαβίωσης των ζώων συμπεριλήφθηκε στο άρθρο 19 σχετικά με την προστασία δεδομένων νέα παράγραφος που προβλέπει την ανταλλαγή πληροφοριών για την αποφυγή της επανάληψης τοξικολογικών δοκιμών επί σπονδυλωτών.

Αν και δεν περιλαμβάνονται στην τροποποιημένη πρόταση της Επιτροπής, τα στοιχεία αυτά της κοινής θέσης μπορούν να γίνουν αποδεκτά από την Επιτροπή.

(δ) Ήσσονα είδη ζώων - κατηγορίες ζώων

Το Συμβούλιο αποφάσισε να εισαγάγει μεγαλύτερη ευελιξία στη διαδικασία χορήγησης άδειας για τα ήσσονα είδη ζώων και να την επεκτείνει σε άλλες κατηγορίες ζώων (άρθρο 7 παράγραφος 5 και αιτιολογικές σκέψεις 14, 15 και 17.) Στο άρθρο 20 για την προστασία δεδομένων προστέθηκαν συγκεκριμένοι όροι όσον αφορά την υποβολή αίτησης για χορήγηση άδειας για ήσσονα είδη ζώων.

Οι αλλαγές αυτές συνάδουν με τις τροπολογίες 27 και 44 του Κοινοβουλίου, που έγιναν δεκτές από την Επιτροπή και συμπεριλήφθηκαν στην τροποποιημένη θέση της.

(ε) Ειδικές απαιτήσεις για τα ζώα συντροφιάς

Το Συμβούλιο αποφάσισε να τροποποιήσει το άρθρο 7 παράγραφος 5 και την αντίστοιχη αιτιολογική σκέψη 4 προκειμένου να εξασφαλίσει την καταλληλότητα των ειδικών διατάξεων για τις πρόσθετες ύλες στην τροφή των ζώων συντροφιάς

Η τροποποιημένη πρόταση της Επιτροπή έχει ήδη λάβει υπόψη την τροπολογία 26 του Κοινοβουλίου σχετικά με το θέμα αυτό.

(στ). Ορισμοί και γενικοί όροι

Το Συμβούλιο κρίνει σκόπιμο προς όφελος της νομικής σαφήνειας να συμπεριλάβει ορισμένους επιπλέον ορισμούς στο άρθρο 2, ιδίως τον ορισμό των «πρόσθετων υλών ζωοτροφών». Στα άρθρα 1 και 3 καθώς και στην αιτιολογική σκέψη 8 έχουν προστεθεί αρκετές αποσαφηνίσεις που προτάθηκαν από το Κοινοβούλιο σχετικά με τα προμείγματα πρόσθετων υλών (τροπολογία 12). Ομοίως, συμπληρώθηκαν οι ομάδες πρόσθετων υλών στο παράρτημα Ι. Το νέο παράρτημα IV παρέχει περιθώριο για τον καθορισμό όρων χρήσης που θα ισχύουν για όλες τις πρόσθετες ύλες ζωοτροφών.

Η Επιτροπή αποδέχεται την προσέγγιση αυτή.

(ζ) Παράγοντες ενσίρωσης

Το Συμβούλιο στο άρθρο 10 παράγραφος 7 προσέθεσε επέκταση για τους παράγοντες ενσίρωσης Η επέκταση αυτή, που συνοδεύεται από μεταβατική ρύθμιση για τους παράγοντες ενσίρωσης που επί του παρόντος διατίθενται και χρησιμοποιούνται στην Κοινότητα χωρίς άδεια σύμφωνα με την οδηγία 70/524/ΕΟΚ, κρίθηκε απαραίτητη διότι δεν γίνεται ομοιόμορφη εφαρμογή στα κράτη μέλη όσον αφορά τους παράγοντες ενσίρωσης.

Το σημείο αυτό της κοινής θέσης ευθυγραμμίζεται με την τροποποιημένη πρόταση της Επιτροπής που αποδέχθηκε την τροπολογία 33 σχετικά με το θέμα αυτό.

(η) Σταδιακή εξάλειψη των αντιβιοτικών που χρησιμοποιούνται ως αυξητικοί παράγοντες

Το άρθρο 11 της κοινής θέσης προσδιορίζει ότι όλα τα αντιβιοτικά, πέραν των κοκκιδιοστατικών και των ιστομονοστατικών, διαγράφονται από το μητρώο από την ημερομηνία έναρξης της σταδιακής εξάλειψης που προσδιορίζεται στο εν λόγω άρθρο. Ορίζοντας ως την ημερομηνία αυτή την 1η Ιανουαρίου 2006, το Συμβούλιο ακολούθησε την πρόταση της Επιτροπής και απέρριψε τις τροπολογίες του Κοινοβουλίου για άλλη ημερομηνία για τη σταδιακή εξάλειψη των αντιβιοτικών αυξητικών παραγόντων (τροπολογία 35).

4- ΣΥΜΠΕΡΑΣΜΑΤΑ

Η Επιτροπή θεωρεί ότι οι τροπολογίες που υποβλήθηκαν από το Συμβούλιο βελτιώνουν την αρχική πρόταση της Επιτροπής και, κατά συνέπεια, υποστηρίζει την κοινή θέση του Συμβουλίου.